Document ID: 32006D0577

KOMISIJAS LĒMUMS
(2006. gada 22. augusts)
par dažiem aizsardzības pasākumiem pret infekciozo katarālo drudzi
(izziņots ar dokumenta numuru K(2006) 3849)
(Dokuments attiecas uz EEZ)
(2006/577/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (1), jo īpaši tās 10. panta 4. punktu,
tā kā:
(1)
Nīderlande, Beļģija un Vācija attiecīgi 2006. gada 17., 19. un 21. augustā informēja Komisiju par virkni iespējamu saslimšanu ar infekciozo katarālo drudzi aitu un liellopu saimniecībās Nīderlandes, Beļģijas un Vācijas apgabalos, kas atrodas 50 km rādiusā no Kerkrade Nīderlandē, kur bija atklāta pirmā saslimšana.
(2)
Beļģija, Vācija, Luksemburga un Nīderlande ir aizliegušas to sugu, kuras var saslimt ar infekciozo katarālo drudzi, dzīvnieku, to spermas, olšūnu un embriju pārvietošanu no skartajiem apgabaliem saskaņā ar Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (2), un Komisijas 2005. gada 23. maija Lēmumu 2005/393/EK par aizsardzības un uzraudzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur tām (3).
(3)
Skartās dalībvalstis ir veikušas pienācīgus pasākumus, ņemot vērā to entomoloģisko, ekoloģisko, ģeogrāfisko, meteoroloģisko un epidemioloģisko situāciju.
(4)
Infekciozā katarālā drudža izplatīšanās ārpus skartā apgabala būtu nopietns apdraudējums dzīvniekiem Kopienā.
(5)
Skaidrības un pārredzamības labad un kamēr tiek veikti turpmāki epidemioloģiski un laboratoriski izmeklējumi, ir lietderīgi pieņemt Kopienas līmeņa slimības ierobežošanas pasākumus attiecībā uz sugu, kuras var saslimt ar infekciozo katarālo drudzi, dzīvnieku, to spermas, olšūnu un embriju pārvietošanu no skartajiem apgabaliem.
(6)
Ņemot vērā situācijas attīstību un veikto turpmāko izmeklējumu rezultātus, esošos pasākumus iespējami drīz jāpārskata Pārtikas aprites un dzīvnieku veselības pastāvīgās komitejas sanāksmē.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Pielikumā uzskaitītās dalībvalstis aizliedz to sugu, kuras var saslimt ar infekciozo katarālo drudzi, dzīvu dzīvnieku, kā arī to spermas, olšūnu un embriju, kas savākti vai iegūti no 2006. gada 1. maija, pārvietošanu no pielikumā minētajiem apgabaliem uz citām Kopienas daļām vai trešām valstīm.
2. Dalībvalstis piešķir atbrīvojumus no 1. punktā minētā aizlieguma atbilstīgi Lēmuma 2005/393/EK 4. un 6. pantam.
3. Ja vajadzīgs, ņemot vērā entomoloģisko, ekoloģisko, ģeogrāfisko, meteoroloģisko un epidemioloģisko situāciju, attiecīgās dalībvalstis veic papildu pārbaudes ārpus pielikumā uzskaitītajiem apgabaliem.
Attiecīgās dalībvalstis turpina piemērot atbilstošus pasākumus, ko tās jau pieņēmušas.
Ņemot vērā šo pārbaužu rezultātus, attiecīgās dalībvalstis pārskata šos pasākumus un var piemērot pienācīgus papildu pasākumus.
2. pants
Dalībvalstis groza pasākumus, ko tās piemēro tirdzniecībai, lai tie atbilstu šim lēmumam, un šos pasākumus publicē. Tās par to tūlīt informē Komisiju.
3. pants
Šis lēmums ir adresēts dalībvalstīm.
Briselē, 2006. gada 22. augustā

Labels: 3
18
6